Liviko
AS Liviko on Eesti suurim alkoholitootmisettevõte.[viide?] Liviko on 1898. aastal asutatud rahvusvaheline ettevõte, mis müüb oma tooteid 60 turul ja esindab alkoholibrände Eestis, Lätis ja Leedus. Liviko tootmine ja peakontor asuvad Tallinnas (Masina 11), harukontorid Riias ja Vilniuses. Liviko grupis töötab umbes 270 inimest. Liviko tuntumad kaubamärgid on Vana Tallinn, Crafter's, Hõbe Vodka, Kännu Kukk, Viru Valge, Bellingshausen Vodka, Re-crafted Crafter's, Starter. Liviko esindab Baltimaades mitmeid rahvusvahelisi kange alkoholi ettevõtteid ja veinimaju: Bacardi, Martini, Bombay, Rémy Martin, Cointreau, Botanist, Metaxa, St.Remy, Grey Goose, Whyte & Mackay, Boulard, Otard, Jack Daniel's, Finlandia Vodka, Fentimans jt. Liviko on Baltikumis üks suuremaid veinide edasimüüjaid. AS Liviko ekspordib oma toodangut rohkem kui 60 riiki, sh riikidesse Euroopas, Ameerikas, Aasias ja Okeaanias. Liviko alustas 2018. aasta eksporti Uus-Meremaale, Iisraelisse, Liibanoni, Norrasse, Rootsile, Taanisse, Hispaaniasse, Andorrasse, Prantsusmaale, Sloveeniasse ja Luksemburgi. 2019. aastal alustas Liviko eksporti Indiasse. 2023. aastal oli Liviko grupi konsolideeritud käive 159,7 miljonit eurot, ärikasum 7,7 miljonit eurot ja puhaskasum 5,5 miljonit eurot. AS Liviko kuulub NG Investeeringute kontserni. Eesti Kaubandus-Tööstuskoda valis 2020. aastal Liviko kõige konkurentsivõimelisemaks Eesti toiduainetööstuse ettevõtteks.